Kære Nyhedsbrevmodtager.

Dagsordenen var temmelig kort til byrådsmødet i aftes med kun 12 punkter. Lige nu er der tidsmæssigt pres på forberede budgetforhandlingerne, og derfor venter ikke så presserende sager af hensyn til dette.

Som altid følger her link til referatet, så du kan læse om alle sager:

<https://politik.herning.dk/byraad-udvalg-raad-og-naevn/byraadet/byraadets-dagsordner-og-referater/agenda?agenda=17-09-2019/Dagsorden(ID1882)/dagsorden.xml>

Men jeg vil derfor også denne gang kun fortælle om det vigtigste punkt:

1.behandling af budget 2020.

Vi er politisk på det mest spændende tidspunkt af året, hvor budgettet for det kommende år skal forhandles på plads.

KL og regeringen er for ganske nylig blevet enige om Aftale om kommunernes økonomi for 2020.

(Det er sket senere end normalt pga. folketingsvalg og regeringsdannelse før sommerferien.)

Når økonomiaftalen er i hus, skal administrationen på rådhuset i gang med at beregne, hvad det så betyder i ”Herning tal”. Imidlertid har kommunen først fået tallene fra Økonomi- og Indenrigsministeriet i mandags. På fredag er vi i byrådet så indkaldt til orienteringsmøde, hvor vi får forelagt tallene. Derefter går budgetforhandlingerne så reelt i gang.

Af denne grund måtte 1. behandlingen af budget 2020 i går basere sig på budget 2019 tal.

Vi kender altså endnu ikke tallene for Herning til bunds, men vi er forventningsfulde, fordi aftalen sikrer, at der følger penge med ud i kommunerne, når der i kommende år bliver flere børn og ældre samt sundhedsopgaver, der skal sørges for.

Det følger meget fint den målsætning, som vi i Venstres gruppe er enige om at prioritere højest, nemlig at styrke ”bløde værdier” bla. skoler, daginstitutioner og ældre-omsorg.

Til 1. behandlingen af budgettet er der tradition for at partiernes gruppeformænd efter tur tager ordet og fremlægger, hvad deres parti ønsker at prioritere i de kommende budgetforhandlinger.

Således også i aftes.

Jeg er fortrøstningsfuld. Gruppeformændenes indlæg bar præg af, at mange også vil i samme retning som vi i Venstres gruppe. Så der arbejdes som altid i Herning på, at der kan landes en budgetaftale med bred enighed i Byrådet.

Så næste gang jeg skriver, vil det være med nyt om budgetaftalen.

Bedste hilsner

Anne Marie Søe Nørgaard

20377055